
Az anyaság megélésének pszichológiai aspektusai a várandósság alatt megszerzett tudás tükrében

Kulcsszavak: anyaság; magzat; perinatális; kötődés
Bevezetés
A kutatás célja annak vizsgálata, hogy a várandósság alatti edukáció és az anya-magzat közötti kapcsolat fejlesztésére irányuló tevékenységek hogyan befolyásolják az édesanyák szülés utáni anyaság-reprezentációit és a gyermekkel való kapcsolatot. A feltételezés az, hogy az anya-magzat kapcsolat fókuszú támogatások – mint például az anya-magzat kapcsolatanalízis és relaxáció – pozitív hatással vannak a szülő-csecsemő kapcsolat megélésére, erősítve az anyai szerepben való magabiztosságot és a harmonikus kötődést. A kutatás célja, hogy bizonyítékot szolgáltasson ezen módszerek hatékonyságára, illetve iránymutatást nyújtson a későbbi beavatkozások fejlesztéséhez.
Módszerek
A kutatás kvantitatív és kvalitatív módszereket alkalmazott, melyek célja az anyai reprezentációk és az anya-csecsemő kapcsolat vizsgálata volt a szülés utáni időszakban. A vizsgálatban 3-12 hónapos csecsemőt nevelő édesanyák vettek részt. A kutatás során egy átfogó tesztbattéria került felhasználásra, amely különböző mérőeszközöket ölelt fel. A PRISM-D teszt az anyaságról alkotott belső reprezentációkat mérte, míg a Rövidített Szülő-Csecsemő Kapcsolat Skála (H-MORS-SF) az anya-csecsemő interakciókat és az anyai érzelmeket vizsgálta. Ezen kívül saját kutatási kérdőív is alkalmazásra került, amely a demográfiai adatok mellett a várandósság körülményeire és az anyaságra való felkészülésre vonatkozó tényezőket mérte.
Eredmények
A kutatás eredményei szignifikáns eltérést mutattak a PRISM-D teszt Anyaság reprezentációi és a MORS-SF Gyermek dominanciája skálák között. Az eredmények alapján megfigyelhető volt, hogy minél nagyobb területű volt az Anyaság köre a PRISM-D tesztben, annál kisebb volt a gyermek dominanciája a MORS-SF skálán. A Pearson-korrelációs teszt eredményei (p=0,022, R=-0,277) arra utalnak, hogy azok, akik erősebben reprezentálják anyaságukat, harmonikusabb kapcsolatot élnek meg gyermekükkel, kevesebb dominanciát tapasztalva.
Megbeszélés
A kutatás azt mutatja, hogy azok az édesanyák, akik pozitívabban élték meg az anyaságukat, kevésbé érzékelték gyermeküket domináns szereplőként a kapcsolatban. Ez arra utal, hogy az anyaságra való tudatos felkészülés, valamint a pozitív anyai szerep reprezentációja elősegíti a harmonikus szülő-csecsemő kötődést, és kedvezően befolyásolja az anya-csecsemő kapcsolat minőségét a szülést követően.



